
ДО

ОБЩИНСКИ СЪВЕТ 

БУРГАС
Д О К Л А Д Н А   З А П И С К А

от ДИМИТЪР НИКОЛОВ НИКОЛОВ

КМЕТ на ОБЩИНА БУРГАС

ОТНОСНО: Определяне на пасища, мери и ливади от общинския поземлен фонд, за индивидуално и общо ползване от собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ. 

УВАЖАЕМИ ОБЩИНСКИ СЪВЕТНИЦИ,

Съгласно Закона за собствеността и ползването на земеделските земи (ЗСПЗЗ), пасищата, мерите и ливадите от държавния и общинския поземлен фонд се отдават под наем без търг на собственици или ползватели на животновъдни обекти, които отглеждат пасищни селскостопански животни, регистрирани в Интегрираната информационна система на БАБХ, нямат данъчни задължения, както и задължения към Държавен фонд "Земеделие", държавния поземлен фонд, общинския поземлен фонд и за земите по чл. 37в, ал. 3, т. 2 и по чл. 37ж, ал. 5 от ЗСПЗЗ..

Съгласно чл.37и, ал.3 от ЗСПЗЗ, Общинският съвет определя с решение свободните пасища, мери и ливади от общинския поземлен фонд за общо и индивидуално ползване. Списъкът на имотите за общо и индивидуално ползване се обявява и публикува в областната дирекция "Земеделие", общинските служби по земеделие, общините и кметствата и на интернет страницата на областната дирекция "Земеделие" и на общината в срок до 1 март.

В съответствие с чл. 37 и, ал. 5 от ЗСПЗЗ, лицата подават заявление до общинската служба по земеделие по местонахождението на животновъдния обект в срок до 10 март. 
Разпределянето на пасища, мери и ливади се извършва съобразно броя и вида на регистрираните животни за всяко землище на територията на общината от комисия, определена със заповед на директора на областната дирекция "Земеделие", издадена в срок до 20 март. Същата съставя протокол за разпределение на имотите в срок до 20 май, който се обявява и се публикува в областната дирекция "Земеделие", общинските служби по земеделие, общините и кметствата и на интернет страницата на областната дирекция "Земеделие" и на общината.

Въз основа на протокола, в срок до 20 юни кметът на общината, сключва договор за наем с минимален срок от 5 календарни години, който започва да тече от следващата календарна година. Договорът се сключва след заплащане на по-високата сума между най-високата тръжна цена, на която са сключени договорите за землището за пасища, мери и ливади от държавния и общинския поземлен фонд за годината, и размера на средното годишно рентно плащане за землището в общината за пасища, мери и ливади. 

Съгласно разпоредбата на чл. 37и, ал.13 от ЗСПЗЗ, останалите след разпределението свободни пасища и ливади от общинския поземлен фонд се отдават под наем или аренда за срок от 1(една) календарна година чрез търг, в който се допускат до участие само собственици на пасищни селскостопански животни, регистрирани в Интегрираната информационна система на БАБХ, в същата или в съседна община.
Съгласно чл.37о, ал.1 от ЗСПЗЗ, Общинският съвет определя с решение, прието с мнозинство от общия брой на съветниците размера и местоположението на пасищата и ливадите за общо и за индивидуално ползване. 
Във връзка с изпълнение на горепосочените разпоредби, са определени списъци със свободни пасища и мери за индивидуално ползване, посочени в приложение № 1, а за общо ползване- в Приложение № 2. [image: image9.jpg]



В изпълнение на разпоредбата на чл.37о, ал.2 от ЗСПЗЗ са определени Правилата за ползване на пасищата и ливадите на територията на община Бургас, които имат за цел дългосрочното опазване на пасищата в Община Бургас, запазване на биологичното разнообразие, намаляване негативните промени от изоставяне на пасищата и използване на земите за други цели.

Съгласно разпоредбата на чл. 37о, ал. 4 от ЗСПЗЗ, Общинският съвет ежегодно приема решение, с мнозинство от общия брой на съветниците, за предоставяне и актуализиране на ползването на пасищата и ливадите, което съдържа:

1. Годишен план за паша;

2. Съгласие за предоставяне на пасищата и ливадите за общо и индивидуално ползване;

3. Задълженията на общината и на ползвателите за поддържането на пасищата и ливадите.

За да се спази предвидения в закона срок с оглед защита правата и интересите на животновъдите, във връзка с предотвратяване настъпването на вреди от закъснялото изпълнение на акта е необходимо да се допусне предварително изпълнение на решението на Общинския съвет, на основание чл. 60, ал. 1, предложение второ от АПК. 
С оглед на гореизложеното и в изпълнение на правомощията ми по чл. 64, ал. 1 от Правилника за организацията и дейността на Общинския съвет и взаимодействието му с общинската администрация на Община Бургас, приет от Общински съвет–Бургас, предлагам Общински съвет- Бургас, на основание чл.21, ал.1, т.8 от Закона за местното самоуправление и местната администрация, чл.37и, ал.3 и чл.37о, ал. 1 и ал. 4 от Закона за собствеността и ползването на земеделските земи, чл.104а и  сл. от Правилника за прилагане на Закона за собствеността и ползването на земеделските земи и чл. 60, ал. 1, предложение второ от АПК, да вземе следните 

Р Е Ш Е Н И Я :

1. ОПРЕДЕЛЯ пасищата, мерите и ливадите от общинския поземлен фонд за индивидуално ползване по землища на територията на Община Бургас, съгласно Приложение №1 към настоящото решение и дава съгласие да се предоставят на правоимащите лица за индивидуално ползване, по реда на ЗСПЗЗ и ППЗСПЗЗ.
2. ОПРЕДЕЛЯ пасищата, мерите и ливадите от общинския поземлен фонд за общо ползване по землища на територията на Община Бургас, за календарната 2026 година, съгласно Приложение №2, неразделна част към настоящото решение, и дава съгласие същите да се използват безвъзмездно от жителите на населеното място, притежаващи земеделски стопанства с пасищни животни или от образуваните колективни стада.

3.  Пасищата, мерите и ливадите, определени за индивидуално ползване, да се отдадат под наем при спазване условията на ЗСПЗЗ и ППЗСПЗЗ, за срок от 10(десет) календарни години, считано от 2026г.,  на собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, съобразно броя и вида на регистрираните животни. Договорът се сключва след заплащане на по-високата сума между най-високата тръжна цена, на която са сключени договорите за землището за пасища, мери и ливади от държавния и общинския поземлен фонд за годината, и размера на средното годишно рентно плащане за землището в общината за пасища, мери и ливади. 
4. На основание чл.37и, ал.13 от ЗСПЗЗ, останалите след разпределението по т. 3 цели свободни имоти- пасища, мери и ливади, определени за индивидуално ползване, да се отдадат под наем чрез търг, по реда на Закона за общинската собственост, в които да бъдат допуснати до участие само собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ на територията на Община Бургас или съседна община, за срок от 1 календарна година – 2026г.
5. Приема Годишен план за паша за 2026г., в който са включени задълженията на общината и на ползвателите за поддържането на мерите, пасищата и ливадите на територията на община Бургас (Приложение №3).

6. Определя Правила за ползване на общинските пасища, мери и ливади (Приложение №4).

7. На основание чл. 60, ал. 1, предложение второ от АПК, допуска предварително изпълнение на решенията.
Приложения:

Приложение №1- Списък с имоти- пасищата, мери  и ливади, предназначени за индивидуално, по землища.
Приложение №2- Списък с имоти- пасищата, мери и ливади, предназначени за общо ползване, по землища.
Приложение №3- Годишен план за паша за 2026г.

Приложение №4- Правила за ползване на общинските пасища, мери и ливади
ДИМИТЪР НИКОЛОВ 
Кмет на Община Бургас

Съгласували:

БОЖИДАР КЪНЧЕВ
Секретар на Община Бургас

ЖИВКО ДИМИТРОВ

Директор на дирекция УОС

Изготвил: 

ПЕНКА БУЙНОВА
Гл. експерт в дирекция УОС










